A BIZOTTSÁG HATÁROZATA
(2006. április 18.)
a Chiléből származó nyerstej és tejalapú termékek vonatkozásában a 2004/438/EK határozat I. mellékletének módosításáról és az e mellékletben a Macedónia Volt Jugoszláv Köztársaságra vonatkozó bejegyzés frissítéséről
(az értesítés a C(2006) 1546. számú dokumentummal történt)
(EGT vonatkozású szöveg)
(2006/295/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikkének (1) és (4) pontjára,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 11. cikkének (1) bekezdésére,
mivel:
(1)
Az emberi fogyasztásra szánt hőkezelt tej, tejalapú termékek és nyerstej Közösségbe történő behozatalára vonatkozó állat-egészségügyi és közegészségügyi feltételek, illetve a szükséges állatorvosi bizonyítványok megállapításáról szóló, 2004. április 29-i 2004/438/EK bizottsági határozat (3) I. melléklete megállapítja azon harmadik országok jegyzékét, ahonnan a tagállamok számára engedélyezett a nyerstej és a tejalapú termékek behozatala.
(2)
A Bizottság szakértői által Chilében lefolytatott helyszíni ellenőrzéseket követően Chile illetékes állat-egészségügyi szolgálatai megerősítették, hogy műszaki és egészségügyi okokból nem indokolt, hogy ez a harmadik ország szerepeljen a 2004/438/EK határozatnak a nyerstej és a tejalapú termékek behozatalára vonatkozó jegyzékében.
(3)
A Chilére vonatkozó bejegyzést a nyerstej és a tejalapú termékek vonatkozásában a 2004/438/EK határozat I. mellékletének A oszlopában ennek megfelelően módosítani kell.
(4)
Célszerű továbbá ugyanebben a mellékletben módosítani a Macedónia Volt Jugoszláv Köztársaságra vonatkozó lábjegyzetet.
(5)
A 2004/438/EK határozat I. mellékletét ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/438/EK határozat I. melléklete helyébe e határozat mellékletének szövege lép.
2. cikk
Ezt a határozatot 2006. április 21-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2006. április 18-án.